KIRJALLINEN KYSYMYS E-2367/00 esittäjä(t): Alexandros Alavanos (GUE/NGL) komissiolle. Asetuksen tarkistamista koskevien komission ehdotusten vaikutukset riisinviljelyyn.



Virallinen lehti nro 103 E , 03/04/2001 s. 0135 - 0136



KIRJALLINEN KYSYMYS E-2367/00 esittäjä(t): Alexandros Alavanos (GUE/NGL) komissiolle (13. heinäkuuta 2000) Aihe: Asetuksen tarkistamista koskevien komission ehdotusten vaikutukset riisinviljelyyn Yhteisön riisimarkkinoilla esiintyy vakavia ongelmia, jotka johtuvat lähinnä siitä, että tuonti on lisääntynyt vuosien 19941995 jälkeen GATT-sopimuksen täytäntöönpanon ja etuuskohtelun (tariffikiintiöt, AKT-maat) tuloksena. Vuosina 1996-1999 keskimääräiset kotimarkkinahinnat putosivat huomattavasti interventiohintaa alhaisemmille tasoille, ja Kreikan kohdalla Indica-riisin hinnat olivat erityisen alhaiset. Komissio ehdottaa, että olemassa olevien suurten varastojen ja näiden mukanaan tuomien, EU:n talousarviota kuormittavien kustannusten ongelma hoidettaisiin lakkauttamalla interventiomekanismi, mikä riistää yhteisön tuottajilta senkin vähäisen suojan, jonka interventiomekanismi tarjoaa. Tuottajajärjestöt COPA ja Cogeca vastustavat intervention lakkauttamista ja ehdottavat muutoksia tariffien laskutapaan ja kolmansien maiden kanssa tehtyjen tullietuussopimusten neuvottelemista uudelleen. 1. Miten ehdotetut asetuksen muutokset vaikuttavat riisinviljelyyn ja riisinviljelijöiden tuloihin Kreikassa? 2. Kuinka komissio suojelee yhteisön riisintuotantoa ja riisintuottajien tuloja, joiden se itse ehdotuksessaan arvelee alentuvan, kun interventio lakkautetaan? 3. Aikooko komissio hyväksyä COPAn ja Cogecan ehdotuksen, että ensin neuvotellaan uudelleen EU:n kauppasopimuksista ja sitten, mikäli tarvetta ilmenee, otetaan käsiteltäväksi riisiä koskevan yhteisen markkinajärjestelyn tarkistaminen? 4. Interventiomekanismin lakkauttaminen johtaa 38 miljoonan euron säästöihin vuodessa. Tullaanko tutkimaan mahdollisuutta rahoittaa riisiteollisuuden laadunparannus- ja nykyaikaistamisohjelmia näistä säästyvistä varoista? Franz Fischlerin komission puolesta antama vastaus (3. lokakuuta 2000) Euroopan riisimarkkinat ovat pahasti epätasapainossa. Tästä tilanteesta aiheutuvat kustannukset ovat varsin korkeat, koska interventiovarastoissa oleva riisi voi pilaantua kahden tai kolmen vuoden varastoinnin jälkeen. Analysoituaan tarkasti kaikki mahdolliset vaihtoehdot komissio päätteli, että integroimalla riisiala peltokasvijärjestelmään ja poistamalla interventiohinta voidaan saavuttaa tarjonnan ja kysynnän välisen tasapaino ja samalla säilyttää riisinviljelijöiden tulotaso. Ehdotettujen muutosten vaikutusten osalta on odotettavissa, että yhteisön riisin kilpailukyky paranee ja markkinat toimivat sujuvammin. Tuottajien tulotaso ylläpidetään siten, että markkinahinnan mahdolliset heilahtelut interventiohinnan puuttuessa korvataan korvausmaksuilla, jotka kaudelta 2001/2002 alkaen ovat 63 euroa tonnilta nykyisten 52,65 euron sijaan. Tuontijärjestelyjen osalta komissio aikoo toimia niiden kansainvälisten velvollisuuksien mukaisesti, joista määrätään maatalouden osalta tullitariffeja ja kauppaa koskevassa yleissopimuksessa (GATT). Komissio ei suunnittele mahdollisuutta rahoittaa alan laadunparannusta tai nykyaikaistamista koskevia ohjelmia. Komissio arvioi, että tämä ehdotus sallii yhteisön riisinviljelijöiden hyötyä markkinoiden tasapainosta samalla, kun GATT:in sopimuksessa vahvistettuja määräyksiä noudatetaan.